# Tambar

El riu Tamur o Tamor (en nepalès, तमोर नदी Tamor Nadi) conegut històricament com a riu Tambar, és el sisè riu més gran del Nepal occidental, que neix als voltants del cim Kanchenjunga. El Tambar conflueix amb el riu Arun —a Triveni— al riu transfronterer Sunkosi (Sun Koshi, Sun Kosi), part del sistema del Kosi, que flueix travessant de la serralada Mahabharat cap al Ganges.

## Sistema

El riu Kosi, que drena a l'est del Nepal, es coneix també com «Sapt Kosi» —Saptakoshi, Sapt Koshi. És un sistema hidrològic format per set rius en total que s'uneixen a la zona est-central del Nepal. Els rius que formen el sistema, a més a més del Tambar, són el Sun Kosi, el Indravati, el Bhote Kosi, el Dudh Kosi, el Arun, i el riu Barun. El Kosi flueix a través del congost de les gorges del Chatra en direcció meridional i emergeix d'entre els turons confrontants.
A conseqüència de les pluges a la zona, el cabal del Tambar oscil·la entre els 150 i els 750 m³/s segons l'època de l'any, amb una mitjà anual de 300 m³/s; aporta un dinou per cent de l'aigua al sistema del Kosi. La conca hidrogràfica del Tambar presenta un velocitat cinètica de flux molt alta i, a l'època plujosa, en nombroses ocasions el riu s'ha desbordat, causant greus incidents i inundacions. Durant l'estiu de 2016 es va fer notori el malestar respecte a aquestes inundacions, que van causar despreniments de roca i sepultar zones del pas del riu, mentre les autoritats nepaleses no en van donar cap mena de resposta davant la situació.

## Oci

El Tambar, igual que d'altres rius muntanyencs de la serralada de l'Himàlaia com el riu Marshyangdi, és idoni per practicar carreres de ràfting de dificultat 4+ a 5. És navegable durant tot l'any, excepte els mesos de juny fins a l'agost, quan el cabal d'aigua arriba a 750 m³/s.

## Referències

* ↑ «A Complete Guide to Nepal's Rivers». Visit Nepal. [Consulta: 7 novembre 2016].
* ↑ Himalayan rivers, lakes and glaciers. Nova Delhi: Indus Publ. Co., 1991. ISBN 9788185182612.
* ↑ Himalayan snow and glaciers: associated environmental problems, progress, and prospects. Nova Delhi: Concept Pub. Co., 2004. ISBN 8180690911.
* ↑ An application of the HBV model to the Tamor Basin in Eastern Nepal. Zúric: Institute of Environmental Engineering, 2010.
* ↑ Bookhagen, Bodo; Burbank, Douglas W. «Toward a complete Himalayan hydrological budget: Spatiotemporal distribution of snowmelt and rainfall and their impact on river discharge». Journal of Geophysical Research, 115, F3, 10-08-2010, pàg. 24. DOI: 10.1029/2009JF001426.
* ↑ Rao, K.L.. India's Water Wealth. Orient Blackswan, 1979, p. 70. ISBN 9788125007043.
* ↑ Wakode, Hemant Balwant; Dutta, Dibyendu; Desai, V. R.; Baier, Klaus; Azzam, Rafig «Morphometric analysis of the upper catchment of Kosi River using GIS techniques». Arabian Journal of Geosciences, 6, 2, 05-08-2011, pàg. 395–408. DOI: 10.1007/s12517-011-0374-8 [Consulta: 8 novembre 2016].
* ↑ «तमोरमा बनेको ताल खुलाउन अध्ययन टोली». Online Khabar, 02-06-2016 [Consulta: 7 novembre 2016].
* ↑ «तमोर थुनिएर बनेको तालको अध्ययन भएन, २२ दिन वितिसक्दा तालको अवस्था उस्तै». Online Khabar, 16-07-2016 [Consulta: 7 novembre 2016].
* ↑ «Tamur River Rafting/Kayaking». White Water Nepal. [Consulta: 7 novembre 2016].